CELEX: 32019D1949
Language: hr
Date: 2019-11-25 00:00:00
Title: Odluka Vijeća (EU) 2019/1949 donesena zajedničkom suglasnošću s izabranom predsjednicom Komisije od 25. studenoga 2019. o utvrđivanju popisa ostalih osoba koje Vijeće predlaže za imenovanje članovima Komisije i kojom se stavlja izvan snage i zamjenjuje Odluka (EU) 2019/1393

26.11.2019   
               
               
                  HR
               
               
                  Službeni list Europske unije
               
               
                  L 304/16
               
            
         ODLUKA VIJEĆA (EU) 2019/1949
         donesena zajedničkom suglasnošću s izabranom predsjednicom Komisije
         od 25. studenoga 2019.
         o utvrđivanju popisa ostalih osoba koje Vijeće predlaže za imenovanje članovima Komisije i kojom se stavlja izvan snage i zamjenjuje Odluka (EU) 2019/1393
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 17. stavke 3. i 5. te članak 17. stavak 7. drugi podstavak,
         uzimajući u obzir Odluku Europskog vijeća 2013/272/EU od 22. svibnja 2013. o broju članova Europske komisije (1),
         budući da:
         
                     (1)
                  
                  
                     Mandat Komisije imenovane Odlukom Europskog vijeća 2014/749/EU (2) istekao je 31. listopada 2019.
                  
               
                     (2)
                  
                  
                     Novu Komisiju, koja se sastoji od po jednog državljanina svake države članice, uključujući njezina predsjednika i Visokog predstavnika Unije za vanjske poslove i sigurnosnu politiku, trebalo bi imenovati za razdoblje do 31. listopada 2024.
                  
               
                     (3)
                  
                  
                     Europsko vijeće imenovalo je gđu Ursulu VON DER LEYEN osobom koju Europskom parlamentu predlaže za predsjednicu Komisije, a Europski parlament izabrao ju je za predsjednicu Komisije na plenarnoj sjednici održanoj 16. srpnja 2019.
                  
               
                     (4)
                  
                  
                     Europsko vijeće je uz suglasnost izabrane predsjednice Komisije 5. kolovoza 2019. imenovalo g. Josepa BORRELLA FONTELLESA Visokim predstavnikom Unije za vanjske poslove i sigurnosnu politiku u skladu s člankom 18. stavkom 1. Ugovora o Europskoj uniji (UEU).
                  
               
                     (5)
                  
                  
                     Odlukom (EU) 2019/1393 (3) Vijeće je zajedničkom suglasnošću s izabranom predsjednicom Komisije donijelo popis ostalih osoba koje predlaže za imenovanje članovima Komisije za razdoblje do 31. listopada 2024.
                  
               
                     (6)
                  
                  
                     Ujedinjena Kraljevina podnijela je 19. listopada 2019. zahtjev za produljenje razdoblja predviđenog u članku 50. stavku 3. UEU-a do 31. siječnja 2020. Dopisom od 28. listopada 2019. nacrt teksta Odluke Europskog vijeća o produljenju tog razdoblja do zatraženog datuma proslijeđen je Ujedinjenoj Kraljevini radi dobivanja njezine suglasnosti. Dopisom od 28. listopada 2019. Ujedinjena Kraljevina suglasila se, u skladu s člankom 50. stavkom 3. UEU-a, i s produljenjem i s nacrtom teksta Odluke Europskog Vijeća. Europsko vijeće donijelo je tu odluku (4)29. listopada 2019.
                  
               
                     (7)
                  
                  
                     Suglasnošću s Odlukom (EU) 2019/1810 Ujedinjena Kraljevina potvrdila je svoju obvezu da postupa na konstruktivan i odgovoran način tijekom razdoblja produljenja u skladu s dužnošću lojalne suradnje. Također se složila s time da se produljenjem ne smije narušiti pravilno funkcioniranje Unije i njezinih institucija. Konačno, budući da slijedom produljenja, u skladu s člankom 50. UEU-a, Ujedinjena Kraljevina ostaje država članica s punim pravima i obvezama do datuma povlačenja, Ujedinjena Kraljevina složila se s time da to uključuje obvezu predlaganja kandidata za imenovanje članom Komisije. Međutim, Ujedinjena Kraljevina nije predložila kandidata za povjerenika.
                  
               
                     (8)
                  
                  
                     Izabrana predsjednica Komisije pozvala je 6. studenoga 2019. Ujedinjenu Kraljevinu da predloži jednu ili više osoba koje bi, svojom općom sposobnošću, neovisnošću i europskim opredjeljenjem, bile prikladne da postanu članom buduće Komisije. Ujedinjena Kraljevina nije odgovorila na taj dopis. Izabrana predsjednica Komisije poslala je 12. studenoga 2019. drugi dopis s istim pozivom, podsjećajući na obveze Ujedinjene Kraljevine u skladu s UEU-om i na Odluku (EU) 2019/1810. Ujedinjena Kraljevina odgovorila je 13. studenoga 2019. na oba dopisa i navela da nije u mogućnosti predložiti kandidata za mjesto povjerenika s obzirom na predstojeće opće izbore. Komisija je 14. studenoga 2019., nakon što je Ujedinjena Kraljevina propustila predložiti kandidata za povjerenika, protiv Ujedinjene Kraljevine pokrenula postupak zbog povrede slanjem službene obavijesti Ujedinjenoj Kraljevini u skladu s člankom 258. Ugovora o funkcioniranju Europske unije (UFEU). Komisija je u toj obavijesti podsjetila na to da se, u skladu s ustaljenom sudskom praksom Suda Europske unije, država članica ne može pozivati na odredbe svojeg unutarnjeg pravnog poretka kako bi opravdala nepoštovanje obveza koje proizlaze iz prava Unije. Vlasti Ujedinjene Kraljevine imale su rok do 22. studenoga 2019. da podnesu primjedbe na tu službenu obavijest.
                  
               
                     (9)
                  
                  
                     Vijeće napominje da, neovisno o obvezama na temelju prava Unije na koje se podsjetilo u Odluci (EU) 2019/1810 i s kojima se Ujedinjena Kraljevina izričito suglasila, Ujedinjena Kraljevina nije predložila nijednog kandidata za člana Komisije. Time se ne smije narušiti pravilno funkcioniranje Unije i njezinih institucija te stoga ne može biti prepreka imenovanju sljedeće Komisije kako bi što prije započela s izvršavanjem svih svojih ovlasti na temelju Ugovorâ. Vijeće napominje da iako je za imenovanje članovima Komisije predloženo samo 27 osoba, Komisija se u skladu s Odlukom 2013/272/EU sastoji od određenog broja članova koji je jednak broju država članica. Također napominje da će se nakon imenovanja Komisije primjenjivati članak 246. stavak drugi UFEU-a.
                  
               
                     (10)
                  
                  
                     Zajedničkom suglasnošću s izabranom predsjednicom Komisije, Odluku (EU) 2019/1393 trebalo bi staviti izvan snage prije potvrđivanja u njoj sadržanog popisa glasovanjem Europskog parlamenta te bi je trebalo zamijeniti ovom Odlukom.
                  
               
                     (11)
                  
                  
                     U skladu s člankom 17. stavkom 7. trećim podstavkom UEU-a, predsjednika, visokog predstavnika Unije za vanjske poslove i sigurnosnu politiku i ostale članove Komisije kolektivno, kao tijelo, glasovanjem potvrđuje Europski parlament,
                  
               DONIJELO JE OVU ODLUKU:
         
            Članak 1.
            Zajedničkom suglasnošću s gđom Ursulom VON DER LEYEN, izabranom predsjednicom Komisije, Vijeće predlaže sljedeće osobe za imenovanje članovima Komisije za razdoblje do 31. listopada 2024.:
            
                         
                     
                     
                        g. Thierry BRETON
                     
                  
                         
                     
                     
                        gđa Helena DALLI
                     
                  
                         
                     
                     
                        g. Valdis DOMBROVSKIS
                     
                  
                         
                     
                     
                        gđa Elisa FERREIRA
                     
                  
                         
                     
                     
                        gđa Mariya GABRIEL
                     
                  
                         
                     
                     
                        g. Paolo GENTILONI
                     
                  
                         
                     
                     
                        g. Johannes HAHN
                     
                  
                         
                     
                     
                        g. Phil HOGAN
                     
                  
                         
                     
                     
                        gđa Ylva JOHANSSON
                     
                  
                         
                     
                     
                        gđa Věra JOUROVÁ
                     
                  
                         
                     
                     
                        gđa Stella KYRIAKIDES
                     
                  
                         
                     
                     
                        g. Janez LENARČIČ
                     
                  
                         
                     
                     
                        g. Didier REYNDERS
                     
                  
                         
                     
                     
                        g. Margaritis SCHINAS
                     
                  
                         
                     
                     
                        g. Nicolas SCHMIT
                     
                  
                         
                     
                     
                        g. Maroš ŠEFČOVIČ
                     
                  
                         
                     
                     
                        gđa Kadri SIMSON
                     
                  
                         
                     
                     
                        g. Virginijus SINKEVIČIUS
                     
                  
                         
                     
                     
                        gđa Dubravka ŠUICA
                     
                  
                         
                     
                     
                        g. Frans TIMMERMANS
                     
                  
                         
                     
                     
                        gđa Jutta URPILAINEN
                     
                  
                         
                     
                     
                        gđa Adina VĂLEAN
                     
                  
                         
                     
                     
                        g. Olivér VÁRHELYI
                     
                  
                         
                     
                     
                        gđa Margrethe VESTAGER
                     
                  
                         
                     
                     
                        g. Janusz WOJCIECHOWSKI,
                     
                  dodatno uz:
            
                         
                     
                     
                        g. Josepa BORRELLA FONTELLESA, imenovanog Visokim predstavnikom Unije za vanjske poslove i sigurnosnu politiku.
                     
                  
         
            Članak 2.
            Ovom Odlukom stavlja se izvan snage i zamjenjuje Odluka (EU) 2019/1393.
         
         
            Članak 3.
            Ova Odluka stupa na snagu na dan donošenja.
         
         
            Članak 4.
            Ova Odluka prosljeđuje se Europskom parlamentu.
         
         
            Članak 5.
            Ova Odluka objavljuje se u Službenom listu Europske unije.
         
         
            Sastavljeno u Bruxellesu 25. studenoga 2019.
            
               
                  Za Vijeće
               
               
                  Predsjednik
               
               F. MOGHERINI
            
         
         
            (1)  SL L 165, 18.6.2013., str. 98.
         
            (2)  Odluka Europskog vijeća 2014/749/EU od 23. listopada 2014. o imenovanju Europske komisije (SL L 311, 31.10.2014., str. 36.).
         
            (3)  Odluka Vijeća (EU) 2019/1393, donesena zajedničkom suglasnošću s izabranom predsjednicom Komisije, od 10. rujna 2019. o utvrđivanju popisa ostalih osoba koje Vijeće predlaže za imenovanje članovima Komisije (SL L 233 I, 10.9.2019., str. 1.).
         
            (4)  Odluka Europskog vijeća (EU) 2019/1810 donesena u dogovoru s Ujedinjenom Kraljevinom od 29. listopada 2019. o produljenju razdoblja na temelju članka 50. stavka 3. UEU-a (SL L 278 I, 30.10.2019., str. 1.).